정조 14년 · 목
左議政蔡濟恭問候訖藥房提調洪檍曰王大妃殿湯劑進御之後果有差勝之效乎予曰今已差勝似是湯劑之效也第餘症姑未快復使醫官進前議藥醫官李翊臣等奏曰六和湯前方加縮砂更爲進御恐好矣命慈殿進御加味六和湯日再煎入○檍啓言御藥事體何等嚴重而一自家蔘盛行之後慶尙原春兩道封進率多家蔘至於原春則必以家蔘層連疊付巧樣百出揆以事體誠極駭然自冬等封進時各別審擇俾無抵罪之意請申飭兩道道臣從之濟恭曰蔘政去益苟簡臣意則如關東等邑占一名山作爲蔘田環而封之如黃腸之例則不出十餘年其蔘將不可勝用矣予曰故相徐志修曾有此論而未果矣檍曰產蔘莫如廢四郡而猶有犯境潛採之弊當此蔘政極貴之時蔘田雖封成效恐難期必矣濟恭曰向筵有備堂差出之敎而拘於體例姑難奉承矣曾在先朝首相獨登賓筵自上下詢備堂可合人則領相以某某人仰對矣其時左相洪奉朝賀以不爲相議於僚相遽爾仰奏有所云云中書故規若是斑斑見今右相以其親病不爲造朝無以面議雖書札亦無以往復何可以臣獨見遽然稟定乎予曰然則從後差下○濟恭啓言臣於日前賓對以兵判別取才排望之違格請問備之罰矣及見其對疏始知有許多委折兵判之欲以矢數爲主者其言是矣臣見亦如此而但旣已捧講旋又勿用武士之稱冤亦非異事此後別取才時只考射藝講則勿設俾無辭說恐宜矣敎以宣薦末副薦之別取才卽兵判一時權宜之擧元非關由於朝家者試規之闊狹與更張亦不必自廟堂指揮此後從便擧行俾無武士輩稱屈之弊事申飭大抵別取才之名出而古時兵判之秉公近來兵判之自歉可以知之昔則雖末副薦只觀身言書判惟其人是用此自反而縮也非秉公而何今則幷與新出之宣薦內禁衛行別取才力避不公之謗擅行格外之試此自反而不縮也非自歉而何大政用人八方拭眸其所拔尤而搜才平物情叶衆心在於一公字幷以此意申加提飭又啓言灣府後市之設置非徒爲邊民聊賴之計別使別齎之行皆自灣府津送則其財力之專靠於此者其來久矣近因譯官輩失利大臣陳達革罷後市於譯輩設令有所些益不當因此而使使行裝送之具無所出處況聞罷市之後初年則譯輩似有利益二年三年少無其效則當初革罷已無意義此後別使別齎之行不知爲一年幾次而灣府之勢轉益倒懸則其爲國家之憂當如何臣意則亟復後市斷不可已矣敎以曾經道伯及灣尹人各陳意見左參贊金華鎭曰毋論公私利害之如何乍罷旋設非但銷刻之爲嫌而已另加消詳俾無更議存罷之患恐好矣戶曹判書鄭民始曰目今事勢雖如此此事便係交隣革罷未幾無端復設此與國內之事有異臣意則復設姑不可輕議矣開城留守具庠曰灣人所賴在於後市罷後市之後生利必不如前生利不如前則人心安得如前乎大臣所奏使行支應一節猶爲第二件事或失邊上民心則此非細故至於銷刻之嫌恐似不然事苟可改則卽改誠爲服人心之道似不必以此爲嫌矣敎以後市事自年前撤罷之時予果不知設施之規度與顚末特以燕行幹管譯舌爲主人旣云罷之爲益於譯舌云爾則灣弊猶屬第二件此一也我國山澤之利都走於鴨江以西栅門以內使國中民生日用之需至於艱乏者甚非謀國之術此二也如是之故伊時擧條批答中象譯不罷則後市宜罷一國之受弊何如一府之受損爲敎者朝家本意只欲觀大體而言今聞卿奏事勢旣如此則銷刻何難而須知設施之文跡然後可決仍罷之當否問于本司旣無文跡云待搜得經覽後當有處分而副譯張濂旣請後市之更設故使之招問矣聞其所對甚不分明更令有司堂上以後市未罷前近年帽稅之準數出來與否更設後稅額之當無一分欠縮與否詳細査問草記又啓言帽稅之設立其意亶不偶然使行公用等節皆靠於此故一年帽隻出來之數自有原定而曾前廟堂亦有主管申飭之人故譯官輩有所畏憚擧行惟謹近來帽隻專不出來以此之故今番節使公用亦無出處勢不得不煩請朝家圖得某營門留儲譯官如有爲國之心廛人無稅帽子年年無一隻虧缺至於公用條則視若䄅瘠畢竟使此等事上貽憂念乎譯院凡事首譯李洙擧皆次知須一番重勘庶可使諸譯知懼臣謂李洙不可不亟施徒配之典矣從之又啓言頃因北道御史徐榮輔別單海邑防簾之弊均廳稅案査實牒報之意覆啓分付矣卽見咸鏡前監司李秉模牒報則以爲沿海各邑牒呈內海業在前則只有揮罹名色矣數十年來始有防簾漁利稍厚故海民極力設簾或有因是而見利或有因是而傾財此非防簾之爲罪則豈獨揮罹爲便而防簾爲不便哉依前兩置事甚便好而但其稅額不許加減而有道比總之故無一邑餘數勢自歸於邑比總間有廢棄不設者以其新設之未得充額白徵者或有之今當矯捄之日合有變通爲辭矣揮罹有利防簾有害則雖無朝令豈不廢簾而設罹乎此則惟當付之海業者之自擇便宜至於廢簾白徵實爲矜憐其所矯捄之方前北伯今方入侍請下詢處之命前北伯陳奏李秉模曰比總之法決不可輕議闊狹而事係民隱至登繡啓在臣道理不得不以變通爲辭然變通之道亦無出於彼此裒益稅額之遽減恐非可論矣濟恭曰其所裒此益彼使民不至有白徵惟在道臣處置之何如以此申飭道臣宜矣從之又啓言頃因承旨洪聖淵所啓各邑鳥銃弛禁便否具意見狀聞之意覆啓分付矣卽見咸鏡前監司李秉模狀啓則枚擧南兵使李文德牒呈以爲三甲鎭堡私鳥銃康熙乙丑年犯越之後依六鎭例收藏官庫之意大臣筵奏而終無施行之事間五月點考之節至今不廢銃之爲技緩急可恃各邑鎭堡許令行用不害爲軍國之政云北兵使李潤慶牒呈以爲康熙乙丑以犯越事六鎭鳥銃則民間禁藏官府習放而彼我境界只隔一帶今若給銃則愚氓認以弛禁潛越作梗防遏必難給銃習放非所可論而名爲軍兵不知鳥銃藏放之法萬萬寒心北邊各邑有自十月至二月每朔鍊操之例而鳥銃見在之數較軍額有餘每年月課鳥銃代以火藥幷與月課本丸藥用下使五朔習放至於獨守鎭堡藥丸之難辦倍於各邑別般區劃本營防軍亦使五朔試放抄優施賞罷操後鳥銃還藏官庫可無生梗之慮云而銃之爲技最便行獵殺越之變尤所可慮多年設禁之餘私放則不可輕議北邊各邑旣有鍊操之規則銃技精否惟在帥臣申明舊制至於三甲之不行收藏之法只有點考之規者行獵之地自在我界故似不得不然令廟堂稟處爲辭矣當初禁令實非可已而不已者今若猝變舊規以示弛禁之意則兩界相接之處恐不無意外之慮幷仍舊貫處之似好矣敎以曾經北伯之意何如秉模曰民間習放終有難便之端五朔鍊操足爲試藝之道則恐不如仍舊之爲無弊而藥丸之資亦不必別加區劃矣從之又啓言年前海西御史任希雨與其裨將申大益同時被罪至於竄配其後任希雨則卽爲蒙放屢經守令申大益則雖蒙宥還尙未給牒今番大霈亦未免見漏右相送言於臣以爲此係刑政大臣不可不一有所陳故敢達矣敎以蕩滌事分付歲抄中遺漏之該曹堂上査出從重推考其委折査問以啓又啓言乙未榜才已復科而其中洪時溥以其時翰林有陞六之傳敎而銓曹未及付司果入於削科之中矣今則科名已復其爲參下與參上指的承稟然後銓曹方可擧行矣敎以今則已作無故之人依其時下敎擧行李心淵亦依此區處又啓言聞近來大科場屋考試之際以易書之爲難策文則只令謄納虛頭云此不特宿儒巨筆無以揀取以事面言之亦極未安今番則切勿襲謬之意請申飭從之敎以逐條以試該洽救措欲觀風裁主司之只謄虛頭一段幷與中頭而不見則寧有如許體段況策之爲文文章專在於中頭中頭不見如畵龍不畵睛大抵責苟在試官而擧子之不留意於中頭以下亦屬當矯之先務以此擧條先爲申飭試官處仍令諸生預各聞知自今科專力於中頭以下而虛頭過十行者無論工拙一切幷置落科雖榜出之後卿等取來考閱違式者亦當拔去試官論罪古人豈不云乎文體可以觀世道旨哉旨哉竭氣於虛頭是甚氣像予於此常所耿耿適因卿奏不嫌其煩複如是敷諭況科名異於他科則文體氣像之必欲優餘未必不爲祈永之一助多士聞此敢不承當仍以此意令政院下諭于掌試京試官都事等處予曰泮長疏辭何如濟恭曰北庭鋪沙則似好矣民始曰北庭地形汚陷有難時日內鋪沙雖或鋪沙乾水浮出似無益矣予曰曾聞金魯鎭有所鋪沙之擧而亦無差勝之效云矣民始曰儒生之不赴北庭非爲卑濕乃是懸題板稍間故爭赴南庭矣予曰備局草記何以爲之乎濟恭曰以南北庭各置收券官之意爲辭矣民始曰一場中二收券官亦似如何矣予曰場內甚狹云中三門外數三閭家使度支買取撤毀限外大門通同開場則其爲空曠當爲幾許而勝於北庭之不願乎濟恭曰雖是中門外地旣乾淨路且空坦似無不願之理矣予曰然則懸題處似稍遠儒生輩亦必不願矣予又曰平閫事何以處置則爲好耶濟恭曰西關事誠爲悶然守令邊將遞改頻仍迎送相繼實爲難支之端矣予曰事面雖甚顚倒爲弊亦所當念方欲仍任卿意何如濟恭曰本事雖不可但以做錯言西閫之弊不可不念特令仍任誠爲無妨矣予曰吏判欲令出代而冢宰重任有難頻除且已一伸前吏判仍任何如濟恭曰聖敎至當矣近來論人必以改正勘斷使不得復叨其職此誠今日之痼弊在先朝深軫此弊以無得改正二字論人之意設禁截嚴法久解弛改正之請復登於章奏事甚慨然矣予曰此意承旨知悉日後如有此等之言以先朝下敎曉諭而勿捧招致兩司下吏使諸臺知之予又曰日前堂疏出於寥寥之餘故特賜優批而依其疏請則市直果致日下乎濟恭曰米直似當日下三錢斗米猶或可期而錢荒之弊勢所必至矣予曰一包米當止三兩乎民始曰諸議以爲當入於三兩云矣濟恭曰今年諸道雖有如干水災其所豐登八路同然誠爲萬幸而嗣歲之需尤當留意矣予曰今歲大登恐不如古庚戌明年年事亦可以此推驗矣○兵曹判書李▣啓言前平壤中軍李孝承赴任纔爲六朔而今番褒貶等第致勤點下旣以中考施行請依法典所授加資還收從之○庠以開城留守啓言草笠卽他道所無獨本府所有者而自古以來女人輩傳子傳孫刈草手織受價進排以爲糊口之資而從前遺在中木十一同十七疋卽是自其祖曾以上所負者也自丙午以來戶曹次次計減於奮遺在中至今五年之內遺在計減之數爲十一同十七疋該曹之責以奮遺在此是諸貢物之所同然而此則情狀可矜與他貢人不同者存焉若不及今變通則貧殘女工無以支保請下詢攸司之臣自丙午至今遺在計減之數木十一同十七疋趁卽上下使數三百女工得以全保敎以以今事事軫弊弊弊蘇捄以示同慶之意則一婦之不獲在所當念況數百女工之失所乎保釐重地商業之不若前每以爲渠輩憫念似此不難救之弊何可持難度支長旣承筵敎卽爲抄出從長稟處而卿之所奏似指已計減之各年遺在旣異於各貢奮遺在蕩減之常例此一款亦令戶判從長稟處俾有實效庠曰金川大小南面卽松民之至願如得此兩面則本府庶有蘇弊之望矣濟恭曰松民至願卽長湍松西面矣予曰若以松西面劃屬則在長湍能無持難之端乎濟恭曰在長湍得失似不至大段關緊矣庠曰本府境內無空曠處故如値練武之時例於松西面爲之矣予曰松西面如欲請得事之便否問于畿伯及長湍倅從後稟定○承旨柳文養啓言今日賓對兩司諸臺筵退之際不待諸備堂之齊退徑先起立旣違定式且損筵體請幷推考從之又啓言備堂筵退之際以次退出無或混雜之意曾有定式而今日諸備堂之不有申飭一齊起立誠極駭然請諸備堂幷推考從之○執義申禹相持平洪克浩獻納權恢正言尹悌東等避嫌賜例批